Lisäksi tällaisen toimenpiteen aikaansaamat mahdolliset vääristymät vastaavat sen luonnehtimista valtiontueksi, joka on määritelmän mukaisesti toimenpide, joka vääristää tai uhkaa vääristää kilpailua suosimalla tiettyjä yrityksiä tai tuotannonaloja, ja erityisesti direktiivin 2003/54 11 artiklan 4 kohdan täytäntöönpanoa, jonka mukaan jäsenvaltiot voivat suosia kotimaisista lähteistä sähköä tuottavia laitoksia muita energialähteitä käyttävien laitosten vahingoksi. Näin ollen tällaista toimenpidettä voidaan pitää suhteettomana ainoastaan, jos sen aiheuttama muutos kilpailuun olisi huomattava ja selvästi suhteeton tavoiteltuun päämäärään nähden. Jotta voidaan päätellä, että kyse on tällaisesta muutoksesta, on osoitettava, että toimenpide uhkaa muiden sähköntuotantoalojen elinkelpoisuutta siinä määrin, että se vaarantaa sähkön toimitusvarmuuden kyseisessä jäsenvaltiossa.

Sähkön sisämarkkinoita koskevista yhteisistä säännöistä annetun direktiivin 2003/54 11 artiklan 4 kohdan perusteella jäsenvaltio voi pääosin myöntää markkinoille pääsyä koskevan edun toimitusvarmuutta koskevin perustein kotimaisia polttoainelähteitä käyttäville tuotantolaitoksille. Kivihiiliteollisuuden valtiontuesta annetussa asetuksessa N:o 1407/2002, tunnustetaan energiahuollon alalla kivihiilituotannon merkitys sähköntuotannon kannalta. Jotta osapuolien, jota asia koskee ja joka riitauttaa päätöksen olla aloittamatta muodollista tutkintamenettelyä kotimaista kivihiiltä käyttäviä laitoksia sähkön toimitusvarmuuden turvaamiseksi jäsenvaltiossa suosivasta toimenpiteestä esittämät väitteet ja todisteet voisivat viedä uskottavuuden tällaisen toimenpiteen asianmukaiseksi tunnustamisella, niiden on näin ollen oltava erityisen yksityiskohtaisia ja perustuttava kunkin yksittäisen tapauksen mahdollisiin erityispiirteisiin.

Valtiontukimenettelyä soveltaessaan komission on perussopimuksen yleisen systematiikan nojalla noudatettava valtiontukia koskevien määräysten ja muuta kuin valtiontukea koskevien erityisten määräysten johdonmukaisuutta ja näin ollen arvioitava kyseessä olevan tuen yhteensoveltuvuutta näiden erityisten määräysten kanssa.

Komissiolla on kuitenkin tällainen velvollisuus ainoastaan, jos tuen osatekijät ovat niin kiinteästi sidoksissa tuen kohteeseen, ettei niitä voida arvioida erikseen.

Jos kyseessä olevan tuen osatekijä on kiinteästi sidoksissa tuen kohteeseen, komissio arvioi sen yhteensoveltuvuutta muuta kuin valtiontukea koskevien määräysten kanssa SEUT 108 artiklassa tarkoitetussa menettelyssä, ja tämä arviointi voi johtaa siihen, että kyseisen tuen todetaan olevan sisämarkkinoille soveltumaton.

Sitä vastoin arvioidessaan tukitoimenpidettä, jolla ei ole ympäristönsuojelua koskevaa tavoitetta, komission ei tarvitse ottaa huomioon ympäristölainsäädäntöä tukea ja siihen erottamattomasti liittyviä osatekijöitä tutkiessaan. Vaikka ympäristönsuojelua edistävä tuki voidaan todeta sisämarkkinoille soveltuvaksi SEUT 107 artiklan 3 kohdan b tai c alakohdan nojalla, tuki, jolla on ympäristölle kielteisiä vaikutuksia, ei yksin tällä perusteella vahingoita sisämarkkinoiden toteuttamista. Vaikka ympäristönsuojelu on sisällytettävä muun muassa sisämarkkinoiden toteuttamiseksi noudatettavien unionin politiikkojen määrittelyyn ja toteuttamiseen, se ei varsinaisesti muodosta osaa näistä sisämarkkinoista, jotka määritellään alueeksi, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus taataan (SEUT 26 artiklan 2 kohta). Muuta kuin valtiontukea koskevat säännöt, joiden noudattamista on valvottava, rajoitetaan niihin, joilla voi olla kielteinen vaikutus sisämarkkinoihin.

Jos tuki, jolla on tarkoitus turvata sähkön toimitusvarmuus, todettaisiin sisämarkkinoille soveltumattomaksi sen vuoksi, että unionin ympäristöoikeuden säännöksiä ei noudateta, vaikka tuki olisi SEUT 106 artiklan 2 kohdan soveltamisedellytysten mukainen, tällä puututtaisiin kansallisten viranomaisten harkintavaltaan yleisiin taloudellisiin tarkoituksiin liittyvän palvelun määräämisen osalta ja vastaavasti laajennettaisiin komission tehtäviä, jotka sillä on SEUT 106, SEUT 107 ja SEUT 108 artiklassa saamiensa toimivaltuuksien nojalla. Komission tässä yhteydessä käyttämät toimivaltuudet ja tukien sisämarkkinoille soveltuvuuden tutkintaa koskeva erityinen menettely eivät voi korvata jäsenyysvelvoitteiden noudattamatta jättämistä koskevaa menettelyä, jolla komissio varmistaa, että jäsenvaltiot noudattavat kaikkia unionin oikeuden säännöksiä ja määräyksiä.

(ks. 181, 182, 184, 189 ja 190 kohta)